lunedì 22 ottobre 2012
Lis pignatis di Udinese - Pescara (21-10-2012)
Vuê no varè nancje masse timp, ma fasìn che ancje se curtis us fâs lis pignatis de partide di îr, però lis fâs dome par cualchidun, intant...
BRKIC. 2 pignatis, 1 tapon
Duncje, si conferme la dificoltât de curve a cjatâ un coro valit par in nestri portiron, e chest si riflet siguramentri su lis prestazions.
Cuant che la curve e à provât a impuestâ un "brkic! brckic!" al someave, come simpri, che ducj a vessin il rafredôr.
Cun di plui lui al à pensât che o fossin un pocut stitics, e alore al à pensât di dânus la purghe.
Cemût? Ma fasintnus vignî il cagot! Par un pêl nol cjapave une puce di tîr e ducj si sin cagâts intor. Ma par gno cont nol è dome chest, che mi fâs dî di no dâi la suficienze. La punizion no je robe di viodi. A mi mi àn insegnât che se il zuiadôr la tiri parsore bariere, al è brâf lui, ma se tu ti movis prin, e tu cjapis gôl sul to pâl... tu sês pierçul tu! Insome... di bon che îr il pescare nol à praticamenti tirât in puarte. Brâf, invezit, su lis ussidis e su la posizion.
BENATIA 3 pignatis, 2 tapons
Alore... Benatia al è brâf come simpri. Puntâl di testa, vonde pront a rivâ prin dal aversari su lis balis lungjis, e forsit un pôc mancul costrutîf dal solit, ma si jere un di mancul e al è comprensibil. Dut câs, o varès une altre pignate, di dâi pal cjâf... Ma le ae sù cun Armero? No, parcè che za o vin problemas, cun lui, ma no si pues dî che il puarin no si proponi. I varà domande la bale, larc a çampe, almancul 10 voltis e mai, ma propit mai, ja la dade subit e par tiere. Al si zirave e al tornave di chê altre bande. Po dopo, chês voltis che le à dade, o une fusilade a mieze altece (e Armero al à i pîts di ghise... si sa) o pûr cuant che aromai al veve l'om intor. Se jo o jeri in Guidolin o cjapavi un cit di aghe e jal tiravi tal cjâf.
ARMERO 2 pignatis, 2 tapons
Il siorut in bande di me, lu clame un pôc Asamoah, un pôc Armaron. E la seconde, in efiets, e je une definizion induvinade. Cuant che al à l'om dongje al somee di viodi un armaron che al cîr di schivâ une cjadree: nol rive! E ju dute la int a mugugnâ. Ma la int e je un pocut stupide. Armero al jere fuart cuant che l'udin al zuiave di rimesse, cuant che al podeve butâ bale indenant e cori. L'udin di chest àn no je plui chê e o si rindisi cont che bisugne dâi la bale in maniere diferente o chest zuiadôr lu pierdìn. Lui, puaret, cui pîts al è ce che al è, ma par l'impegno che i met, no si pus dî nuie. Nissun si è inacuart, îr, che il puar Armaron al à fat il difensôr cuant che o sin restâts in 10 e dome cuant che al è jentrât Coda al à podût tornâ tal so puest. Ven à stâi che ae fin, lui, il passaç che al à fat saltâ fûr il gôl lu à fat, e de sô bande a son stâts mancul fastidis di chê altre.
ALLAN 4 pignatis, 4 tapons
Cuant che Quintero al à fat fâ il secont fal di amonizion a Danilo, îr mi soi domandât "Ma barbepantiane, pussibil che chei altris a àn simpri un chel al fâs fûr ducj e no nuie?!" Mi sbaliavi, lu vin ancje nô e si clame Allan. Chest zuiadôr al è bravut e si viôt. Cence Pinzi al tornarâ une vore comut e la uniche robe che si puès dîsi e je di stâ un pôc plui cuiet, che nol pues simpri cori come un sfolmenât daûr ae bale... che al impari di Lazzari, che al cor cuant che al covente. Par rest, si meretarès un gôl!
MAICOSUEL 4 pignatis, 3 tapons
Il gôl al è un regâl dal Pescare su un cross inutil rivât di un Armaron, chesta al va dit, ma al va dit ancje che Maicjossul (lu clamarai simpri cussì, par che no rivi adore a pronunciâ chel non!), disevi, Maicjossul al à i numars e al è brâf. Cun di plui, come Renegade, ancje lui al à chel vizi di lâ a pressâ, corint daûr ai difensôrs. Ben po, al è clâr che tu ti cueis, ma jessint che no jerrin mico dai fenomenos, chei altris, il plui da lis voltis, se propit no tu i cjapis la bale, no tu ju fasis costruî. Tant di cjapiel, duncje. Podopo, se al impare a gjestîs un pôc miôr... viodeit che chel chi al bon di lâ in dople cifre, di goi. (Tant l'è vêr che al è capocanonîr dal Udin insieme a Totò)
DI NATALE 3 pignatis, 1 tapon
Cambiâ Di Natale al è cuasi impussibil, vûstu che lui al tache a ufindisi come i fruts, vustu che no si sa mai ce che ti cumbine. Ma îr, mi displâs dîlu, Totò al sarès stât il cambio di fâ. Ae fin nol à cumbinade une, par cualchi fûr zûc, e ancje se al à corût, se Pinzi no si fos fat mâl al jere lui che al veve di jessî. Poben... al fasarà miôr in Svizzare!
LAZZARI e PEREYRA 4 pignatis, 3 tapons
Alore, se tu restis in 10 e tu stâs dut il timp in te metât campo di chei altri, al vûl dî che cualchidun al cor dopli. E îr, a cori par doi a jerin Allan, Lazzari e Pereyra. Lazzari, par altri, al à vût un par di ocasions che al podeve butale dentri, o almancul tal spieli de puarte (jessin che je stagion, e lui al à un buine cjastine), ma a part chest, lôr doi, insieme a Basta, a saràn lis colonis dal nestri mieç dal campo. Un al è geometric e al difint, chel altri, ancje se ae fin al jere cuet e lu fasevin fûr colp par colp (e Guidolin al veve di cambiâlu prin, che a gjestre o vin riscjât) al è l'unic che al à il dribbling, insiemin cun Allan. Ancje par cè, insome, di chescj timps ni Totò, ni Armaron, e nancje altri a somein visâsi cemût che si schiribice un aversari... Pereyra sì.
DOMIZZI 3 pignatis, 3 tapons
Sù... bisugne dî che îr il Pescare al è vignût chi par il zero a zero e si viodeve a chilometros, ancje cuant che a jerin un di plui. E àn fate la capele dal gôl, e dopo si son sveât, ma no mi sint di dî che par Domizzi e sedi stade une partide dificile.
DANILO. 2pignatis, 1 tapon.
Perdonabilissim, però no tu puedis lassâmi la scuadre in 10 par no fâ tirâ un aversari. Al jere lent, inutil menâle, e ancje se no i dave il zâl lu varès cjapât pôc dopo, par che Quintero lu faseve fûr colp su colp. Nuie di mâl, une polse no pues fâi che ben! Cun lui a sin a credit di una vore, e anzit, jessin che i prins 20 minûts l'Udinese no zuiave nuie ben, al à il merit di vêi dât une scjassade a ducj! Doi, ponts su trê, ven a stâi, son merit so :)
Cui mancje?
Al volo... Faraoni ben, ma tal imprin al jere no al so puest, e se no altri al à la malicie di stâ par tiere e pierdi timp. Coda cence voto ma al je jentrât ben. Al zuiarâ domenie che e ven, e ben. Pinzi no ai rivât nancje a viodi che che al à fat, e Willians no mi à dite masse, par che al è masse irruent e al à di calmâsi.
Scrit di gelo stellato a lis 10:52 Etichetis: Pignatis de Udinese
Iscriviti a: Commenti sul post (Atom)
ita_Latn fur_Latn fur_Latn dzo_Tibt fur_Latn fur_Latn fur_Latn fur_Latn eng_Latn fur_Latn eng_Latn fur_Latn eng_Latn fur_Latn eng_Latn fur_Latn ita_Latn fur_Latn scn_Latn fur_Latn lmo_Latn fur_Latn yor_Latn fur_Latn fur_Latn fur_Latn fur_Latn fur_Latn